# № 2 – 250/2015 көшірме

# ШЕШІМ

# Қазақстан Республикасы атынан

04 қыркүйек 2015 жыл Индер кенті

Атырау облысы Индер аудандық соты құрамында судья Д. Н. Тухфатованың төрағалық етуімен, сот отырысының хатшысы Э. К. Тулепбергенова отырып, Индер ауданы прокуроры А. А. Жумабековтың, талап қоюшы Р. П. Долданованың, жауапкер «М. Сиранов атындағы орта мектеп» мемлекеттік мекемесінің директоры С. Ешмуханбетовтың қатысуларымен, талап қоюшы Римма Паминовна Долданованың жауапкер Индер аудандық білім бөлімінің «М. Сиранов атындағы орта мектеп» мемлекеттік мекемесіне жұмысқа қайта орналастыру, лажсыз бос жүрген күндеріне еңбек ақы өндіру, кезекті еңбек демалысы өтемақысын және 600 000 теңге моралдық зиян өндіру туралы талап арызы бойынша азаматтық істі аудио-бейне жазба құралдарын пайдаланумен қарап,

АНЫҚТАҒАНЫ:

Талап қоюшы Р. П. Долданова сотқа талап арыз жолдап, 2005 жылдан бастап Индер ауданы, Елтай селосының М. Сиранов атындағы орта мектебінде әр түрлі қызметте жасағанын, 2010 жылдан бастап 2015 жылдың 01 сәуіріне дейін аспаз болғанын. 2014 жылдың 27 желтоқсанында мектеп директорынан аспазшы қызметінің қысқартылатыны жөнінде ескерту хатын алғанын. Алайда ол жұмысты 2015 жылдың 01 сәуіріне дейін жасағанын. 30 наурыз 2015 жылы кезекті еңбек демалысын сұрағанында, мектеп директоры одан бас тартып, 01 сәуірден бастап жұмыстан босату туралы бұйрық шығарғанын. Өзі мектеп басшысының бұл әрекетімен келіспейтінін көрсетіп, бұрынғы аспаз қызметіне қайта орналастыруды, лажсыз бос жүрген күндеріне еңбек ақы өндіруді, кезекті еңбек демалысы өтемақысын және 600 000 теңге моралдық зиян өндіруді сұраған.

Сот отырысында талап қоюшы Р. П. Долданова талап арызын қуаттап, оны қанағаттандыруды сұрады.

Сонымен қатар, ол Азаматтық Іс Жүргізу Кодексінің ( АІЖК-нің ) 49 бабында көзделген құқықтарын пайдаланып, талап арызына қосымша ұсынып, М. Сиранов атындағы орта мектебінің директоры С. Ешмуханбетовтың 01 сәуір 2015 жылғы № 164 бұйрығын және оған еңгізілген өзгеріс 22 сәуір 2015 жылғы № 225 бұйрықты заңсыз деп тануды сұрады.

Сотта жауапкер «М. Сиранов атындағы орта мектеп» мемлекеттік мекемесінің директоры С. Ешмуханбетов талапты толық мойындамай, 2015 жылдың 01 сәуірінен бастап барлық орта мектептерде аспаз қызметі қысқартылып, асхана жұмыстары тендермен ұтқан кәсіпкерлерге берілгенін. Сөйтіп М. Сиранов атындағы орта мектебінің асханасы дара кәсіпкер М.

2

Кубашеваға жалға берілгенін. Оған Долданова бірнеше жылдан бері аспаз екені айтылғаннан кейін соңғыны аталған қызметте өзінің қаржыландыруымен, жұмысқа алуға келіскенін. Алайда Долданова дара кәсіпкерге жұмыс жасамайтынын айтқанын. Бұдан басқа, оған бірнеше техникалық қызметкерлердің жұмыстары ұсынылғанын. Талап қоюшы барлық ұсыныстармен келіспей, ортақ шешімге келуден бас тартқанын. Шақыртуға келмегенін, телефондарға жауап бермегенін, бұйрық заңға сәйкес қабылданғанын көрсетіп, талап арызды заңға сәйкес шешуді сұрады.

Тараптардың, куәлардың түсініктемелерін, прокурордың талап арыз қанағаттандыруға жататыны жөніндегі пікірін тыңдап, іс материалдарын зерттеп, оларға баға беріп, сот келесі тұжырымға келеді.

Қазақстан Республикасының Еңбек Кодексінің 20 бабына сәйкес Қазақстан Республикасының заңдарында белгіленген жағдайларды қоспағанда, еңбек қатынастары қызметкер мен жұмыс берушінің арасында осы Кодекске сәйкес жасалған еңбек шартының негізінде туындайды.

Сот отырысында анықталғандай, Р. П. Долданова 2005 жылдан бастап Индер аудандық білім бөлімінің «М. Сиранов атындағы орта мектеп» мемлекеттік мекемесіне жұмысқа қабылданып, 10 қыркүйек 2010 жылғы № 159 бұйрықпен аспаз қызметіне ауыстырылған.

Жоғарыда аталған Кодекстің 57 бабының 1, 2 баптарына сәйкес қызметкермен еңбек шарты жұмыс берушінің бастамасы бойынша қызметкерлер саны немесе штаты қысқартылған жағдайда бұзылуы мүмкін.

Еңбек Кодексінің 5 бөлігінде еңбек шарты осы Кодекстің 54-бабы 1-тармағының 2) - 4) тармақшаларында көзделген негіздер бойынша бұзылған кезде, қызметкер келіскен жағдайда жұмыс беруші оны басқа жұмысқа ауыстыру шараларын қабылдауға тиіс.

Сотта куә ретінде айғақ берген К. К. Дилмаганбетов М. Сиранов атындағы орта мектебінде кәсіподақ төрағасы екенін. Р. Долдановаға қатысты мәселе талқыланған кезде еңбек демалысында болғанын. Оған басқа жұмыстарға ұсыныс жасалған жасалмағанын білмейтінін. Кейін мектеп директоры С. Ешмуханбетовтың айтуы бойынша 01 сәуір 2015 жылы жасақталған Долдановаға басқа жұмыс ұсынылғаны, ол одан бас тартқаны туралы актке қол қойғанын айтты.

Куә З. Ж. Такенова 2002 жылдан бері мектептің бас есепшісі екенін, аспаз қызметі штат бойынша әлі күнге қысқартылмағанын. Штаттық кесте жылына екі рет, атап айтқанда, қаңтар, қыркүйек айларында бекітілетінін. Алайда асхана дара кәсіпкерге жалға берілгендіктен Долдановаға бірнеше жұмыс орындары ұсынылғанын. Ол онымен келіспегенін, сол себепті соңғы 01 сәуір 2015 жылы жұмыстан босатылып, тиісті төлемдер толық аударылғанын. Аспаз штатын жабу жөнінде білім немесе қаржы бөліміне ұсыныс берілмегенін айтты.

Куә Дюзбаева Т. Б. 2015 жылдың 28 наурыз, 01 сәуір, 18 маусым күндері Р. Долданованың мектеп директорына келіп жүргенін көргенін.

3

Кейін осы аталған күндерге соңғының ұсынылған жұмыстардан бас тартқаны туралы актілер жасалғанын, ол актілерге өзі қол қойғанын көрсетті.

Куәлар А. И. Габдуллина, М. И. Сатбаева куә Т. Б. Дюзбаеваның жауабына тектес жауап берді.

Куә К. К. Ахметова Индер аудандық білім блімінің кәсіподақ төрағасы екенін. 2015 жылдың көктем айларында Долданова келіп, ауызша жұмыстан қысқартумен босатылғанын, оны заңсыз деп есептейтіні жөнінде наразылық білдіргенін. Осы мәселемен мектеп директоры Ешмуханбетовпен сұхбаттасқанда, ол жұмыс тауып беретінін айтқанын. Басқа мән-жайларды білмейтінін айтты.

Куә Н. Қ. Сағынғалиев Индер аудандық білім бөлімінің заңгері екенін. 2015 жылдың сәуір айынан бастап мектептерде ыссы тамақ берілмейтін болғанын. Сол себепті мектеп асханалары жалға дара кәсіпкерлерге беріліп, аспазшылар жұмыстан босатылғандарын. Аудан бойынша 15 мектептің аспазшы қызметкерлері дара кәсіпкерлерге жұмысқа ауысқандарын. Облыс немесе аудан басшыларынан жазбаша аспазшы штатын қысқарту туралы шешім Білім бөліміне түспегенін. Штаттық кесте 2014 жылдың қыркүйек айында және 2015 жылдың қаңтар айында бекітілгенін. Ол кестелерде аспазшы қызметі әлі бар екенін айтты.

Сотта куә ретінде түсінік берген А. Б. Жумагазиева Индер аудандық білім бөліміне бас есепші қызметіне жаңадан орналасқанын, сол себепті Долдановаға қатысты мән-жайларды білмейтінін. Алайда соңғымен есеп толық жүргізілгенін. Оған еңбек демалысы берілмеуіне байланысты өтемақы төленбейтінін, ал қысқартуға байланысты төлемдер берілгенін айтты.

Қазақстан Республикасының «Еңбек Кодексінің» 56 бабының 1 бөлігінің талабына сай егер еңбек шартында, ұжымдық шартта ескертудің анағұрлым ұзақ мерзімі белгіленбесе, жұмыс беруші осы Кодекстің 54-бабы 1-тармағының 1) және 2) тармақшаларында көзделген негіздер бойынша еңбек шартын бұзатыны туралы қызметкерге бір ай бұрын жазбаша ескертуге міндетті.

Сотта зерделенген Индер аудандық білім бөлімінің «М. Сиранов атындағы орта мектеп» мемлекеттік мекемесінің директоры С. Ешмуханбетовтың 27 желтоқсан 2014 жылғы № 691 Р. П. Долдановаға жолданған ескерту хатынан аспаз штаты 2015 жылдан бастап қысқаратыны хабарланғаны байқалады. Алайда бұл хатта штат қай уақыттан бастап қысқаратыны нақтыланбаған. Талап қоюшы 2015 жылдың 01 сәуіріне дейін аталған қызметте жұмысын атқарып келген.

Сот отырысында жауапкер өкілі Ешмуханбетов Қазақстан Республикасының Азаматтық Іс Жүргізу Кодексінің ( әрі қарай АІЖК ) 65 бабына сай аспаз штатының қысқарғаны туралы мәлімет бере алмай, ол туралы сотқа дәлел ұсынбады.

4

Куәлар З. Ж. Такенованың, Н. Қ. Сағынғалиевтың, А. Б. Жумагазиеваның жауаптарынан М. Сиранов атындағы орта мектепте аспаз штаты әлі күнге жойылмағаны, ол 2014 жылдың қыркүйек айында, 2015 жылдың қаңтар айында бекітілген штат кестелерінде қарастырылғаны анықталады.

Сот отырысында сұрату бойынша алынған және зерделенген М. Сиранов атындағы орта мектеп коммуналдық мемлекеттік мекемесі бойынша 2014 жылдың қыркүйек айы және 2015 жылдың қаңтар айында Индер аудандық білім бөлімі мемлекеттік мекемесі басшысы Б. Шакимовпен бекітілген тарифтік кестелерден Р. Долданова аспаз штатында есепте бар екені анықталады.

Демек, жауапкермен Р. П. Долданованы жұмыстан босатуы Еңбек Кодексінің талаптарына сәйкес жүргізілмеген.

Істің бұл тұрғысында сот талап қоюшы Р. П. Долданованың қызметінен босатылуы заңсыз, оның жұмысқа қайта орналастыру туралы талабы негізді деп есептейді.

Қазақстан Республикасының Еңбек Кодексінің 177 бабына сәйкес осы баптың 3-тармағында көрсетілген жағдайларды қоспағанда, еңбек шарты бұған заңды негізсіз, жұмыстан заңсыз шеттету себебінен тоқтатылған жағдайда, жеке еңбек дауын қарау жөніндегі орган қызметтерді бұрынғы жұмысына қайта алу туралы шешім шығарады.

Бұрынғы жұмысына қайта алынған қызметкерге амалсыз бос жүрген ( жұмыстан шеттетілген ) барлық уақыты үшін орташа жалақысы, бірақ алты айдан аспайтын уақытқа жалақыдағы айырма төленеді.

Жеке еңбек дауын қарау жөніндегі органның қызметкерді бұрынғы жұмысында қайта алу туралы шешімі дереу орындалуға тиіс.

Қазақстан Республикасы Жоғарғы Сотының 2003 жылғы 19 желтоқсандағы N 9 «Соттардың еңбек дауларын шешу кезінде заңнамаларды қолдануының кейбір мәселелері туралы» нормативтік қаулысының 29 тармағына сәйкес мәжбүрлі жұмысқа шықпаған уақыт үшін орташа жалақы жұмыстың соңғы 12 күнтізбелік айы бойынша есеппен анықталады. 12 айдан кем жұмыс істеген адамдар үшін, орташа жалақы нақты жұмыс істеген уақыты есебінен анықталады.

Бұрынғы жұмысына қайта қабылданған немесе оны жұмыстан шығару заңсыз деп танылған жағдайда, қызметкердің пайдасына орташа жалақы өндіру кезінде, оған заңға сәйкес төленген өтемақы есепке жатқызылады.

Сол негізде Р. П. Долданованың бұрынғы қызметі Индер аудандық білім бөлімінің «М. Сиранов атындағы орта мектеп» мемлекеттік мекемесіне аспаз жұмысына қайта орналастыруға және жауапкерден оның лажсыз бос жүрген күндері 2015 жылдың 01 сәуірден бастап сот шешімі шыққан күніне дейін орташа жалақысы өндірілуге жатады.

Сотқа ұсынылған анықтамаға сәйкес, талап қоюшының жұмыссыз жүрген 01 сәуір-04 қыркүйек 2015 жыл аралығына 5 ай 04 күнге орташа

5

жалақысы төмендегі есеппен өндіріледі: 335 428:12= 27 952 тенге ( 1 айға ). Еңбек шартында алты жұмыс күні белгіленген. Демек 27 952:26 ( жұмыс күніне ) = 1 075 теңге ( 1 күнге ). Бес айға 27 952х5= 139 760теңге, төрт күнге 1 075х4 =4 300 теңге. Барлығы 144 060 теңгені құрайды, төленген 28 135 теңгені есепке жатқызумен, талап қоюшыға 115 925 теңге өндірілуі тиіс.

Сот отырысында нақты анықталған мән-жайларды ескеріп, талап қоюшы Р. П. Долданованың жауапкер Индер аудандық білім бөлімінің «М. Сиранов атындағы орта мектеп» мемлекеттік мекемесіне 01 сәуір 2015 жылғы № 164 және оған еңгізілген өзгеріс 22 сәуір 2015 жылғы № 225 бұйрықтарын заңсыз деп тану, жұмысқа қайта орналастыру, лажсыз бос жүрген күндеріне еңбек ақы өндіру туралы талаптары қанағаттандырылуға жатады деген қорытындыға келеді.

Бұдан басқа, Р. П. Долданова талап арызында кезекті еңбек демалысы өтемақысын өндіруді сұраған.

Қазақстан Республикасының «Еңбек Кодексінің» 110 бабында еңбек демалысының (жыл сайынғы еңбек демалыстарының) пайдаланылмаған күндері үшін өтемақы төлемі еңбек шарты тоқтатылған кезде ғана жүргізілетіні белгіленген.

Ал осы Кодекстің 157 бабында жұмыс беруші қызметкерлердің штаты қысқарған жағдайда жұмыс берушінің бастамасы бойынша еңбек шарты бұзылғанда қызметкерге жұмысынан айрылуына байланысты айына айлық орташа жалақысы мөлшерінде өтемақы төлемін жүргізу міндеттелген.

Р. Долдановаға аспаз штатының қысқаруына байланысты айлық орташа жалақысы мөлшерінде өтемақы төлемі берілген.

Бұл тұрғыда талап қоюшының кезекті еңбек демалысы өтемақысын өндіру туралы талабы қанағаттандырудан бас тартуға жатады.

Талап қоюшы жауапкерден жұмыссыз қалуына байланысты 600 000 теңге моралдық зиян өндіруді сұраған.

Қазақстан Республикасының Азаматтық Кодексінің 951 бабы және Қазақстан Республикасының Жоғарғы сотының «Соттардың моральдық зиянды өтеу туралы заңнаманы қолдану туралы» №3 нормативтік қаулысы бойынша моральдық зиян деп, жеке тұлғалардың құқықтарының бұзылуы, кемсітілуі, төзімін тауысқан, уайымға салған, жан азабы мен тән азабын тарттыру, қорлау, ызаландыру, түңілту, тән қиналуын, қолайсыз жағдайда қалуды атап көрсетеді.

Долданованың төрт айдан астам уақыт жұмыссыз жүріп, уайымға салынғанын, оның заңды құқықтары жауапкермен бұзылғанын ескеріп, сот әділдік, жеткіліктілік принциптерін негізге алып, жауапкерден талап қоюшының пайдасына 20 000 ( жиырма мың ) теңге моральдық зиян өндірген жөн деп есептейді.

6

Сонымен қатар, АІЖК 110 бабының талабына сай пайдасына шешім шығарылған тарапқа басқа тараптан іс бойынша жұмсалған барлық шығындарды сот алып береді.

Жауапкерден Р. П. Долданованың пайдасына төленген мемлекеттік баж 991 теңге өндіруге жатады.

Бұдан басқа, АІЖК-нің 116-бабының 1 бөлігіне сәйкес төлеуден талап қоюшы босатылған істі қарауға байланысты шығындар мен мемлекеттік баж сот шығындарын төлеуден босатылмаған жауапкерден мемлекет кірісіне толық немесе талаптың қанағаттандырылған бөлігіне бара-бар мөлшерде өндіріліп алынады.

Сондықтан, жауапкерден мемлекет пайдасына 3 478 теңге ( 115 925 х 3% ) мемлекеттік баж өндіріледі.

Қазақстан Республикасының Азаматтық іс жүргізу кодексінің (әрі қарай АІЖК) 237-бабы 2) тармақшасына сәйкес қызметкерге жалақы, бірақ үш айдан аспайтын уақытқа алып беру туралы шешімдер дереу орындалуға тиіс.

Айтылғандар негізінде, АІЖК-нің 217-221 баптарын басшылыққа алып,

сот

ШЕШІМ ЕТТІ:

Талап қоюшы Римма Паминовна Долданованың жауапкер Индер аудандық білім бөлімінің «М. Сиранов атындағы орта мектеп» мемлекеттік мекемесіне 01 сәуір 2015 жылғы № 164 және оған еңгізілген өзгеріс 22 сәуір 2015 жылғы № 225 бұйрықтарын заңсыз деп тану, жұмысқа қайта орналастыру, лажсыз бос жүрген күндеріне еңбек ақы өндіру, кезекті еңбек демалысы өтемақысын және 600 000 теңге моралдық зиян өндіру туралы талап арызы ішінара қанағаттандырылсын.

Жауапкер Индер аудандық білім бөлімінің «М. Сиранов атындағы орта мектеп» мемлекеттік мекемесіне 01 сәуір 2015 жылғы № 164 және оған еңгізілген өзгеріс 22 сәуір 2015 жылғы № 225 бұйрықтары заңсыз деп танылып, Долданова Римма Паминовна аталған мекеменің аспаз жұмысына қайта орналастырылсын.

«М. Сиранов атындағы орта мектеп» мемлекеттік мекемесінен Р. П. Долданованың пайдасына лажсыз бос жүрген күндеріне 115 925 ( бір жүз он бес мың тоғыз жүз жиырма бес ) теңге еңбек ақы, 20 000 ( жиырма мың ) теңге моральдық зиян, 991 ( тоғыз жүз тоқсан бір ) теңге төленген мемлекеттік баж өндірілсін.

«М. Сиранов атындағы орта мектеп» мемлекеттік мекемесінен мемлекет пайдасына 3 478 ( үш мың төрт жүз жетпіс сегіз ) теңге мемлекеттік баж өндірілсін.

Шешімнің Р. П. Долданованы бұрынғы жұмысына қайта орналастыру және лажсыз бос жүрген күндеріне үш айдан аспайтын еңбек ақы 83 856 ( сексен үш мың сегіз жүз елу алты ) теңге өндіру туралы бөлігі дереу орындалсын.

7

Талап қоюшы Римма Паминовна Долданованың жауапкер Индер аудандық білім бөлімінің «М. Сиранов атындағы орта мектеп» мемлекеттік мекемесіне кезекті еңбек демалысы өтемақысын және 580 000 ( бес жүз сексен мың ) теңге моралдық зиян өндіру туралы талаптары қанағаттандырудан бас тартылсын.

Шешiмге шағым, не наразылық АІЖК-нің 334, 355 баптарының талаптары сақтала отырып, осы сот арқылы Атырау облыстық сотының азаматтық және әкімшілік істер жөніндегі апелляциялық сот алқасына шешім көшірмесі табыс етілген күннен бастап он бес күн iшiнде келтіруге болады.

### Судья: Тухфатова Д. Н.